У Вікіпедыі ёсць артыкулы пра іншых асоб з прозвішчам Рава.

**Павел Рава** (1770, Беласток — 25 студзеня 1859) — мінскі прэлат, адміністратар Мінскай дыяцэзіі (1839—1853).

Вучыўся ў Гродне, у езуіцкім калегіуме ў Полацку, семінарыі ў Смілавічах. Пасля пасвячэння на святара, між іншага служыў капеланам магілёўскага архібіскупа Станіслава Богуша-Сестранцэвіча.

Пасля смерці біскупа Матэвуша Ліпскага, у 1839—1853 гадах Рава як мінскі прэлат кіраваў Мінскай дыяцэзіяй. Пасля скасавання уніі ў 1839 годзе, заключыў з былым уніяцкім, а потым праваслаўным епіскапам — Антоніем Зубко, пагадненне, што ўсе каталікі лацінскага абраду, бацькі якіх былі грэчаскага абраду, з 1798 года лічацца праваслаўнымі. Расійскія ўлады лічылі пагадненне вялікай заслугай, а Паўла Раву «годным кандыдатам» і 5 студзеня 1841 года імператар Мікалай I намінаваў яго на біскупа мінскага. Аднак Рава так і застаўся кандыдатам, добра інфармаваны Святы Сталец не зацвердзіў яго кананічна.

У красавіку 1843 годзе ўзнагароджаны ордэнам св. Уладзіміра III ступені. 30 сакавіка 1846 года ордэнам св. Станіслава I ступені.

Падчас душпастырства Равы царкоўныя маёнткі, як манастырскія, так і прыходскія, у дыяцэзіі былі страчаны. Кіраваў да 1853 года, калі на мінскае біскупства быў інтранізаваны Адам Вайткевіч.

Пахавальная капліца Паўла Равы на Кальварыйскіх могілках у Мінску.
Заставаўся жыць у Мінску, памёр у 1859 годзе, пахаваны на Кальварыйскіх могілках ва ⁣ўласнай капліцы.

Паводле Іосіфа Сямашкі, праваслаўнага епіскапа, варожага каталіцкай царкве, і тым часам вельмі ўплывовага, Рава *«добры стары, здаецца, будзе няшкодным, калі толькі, улічваючы яго гады, не трапіць у благія рукі (poczciwy starzec zdaje się będzie nieszkodliwy, o ile tylko, biorąc pod uwagę jego lata, nie wpadnie w złe ręce)»*. Жамойцкі біскуп Мацей Валанчэўскі характаразаваў яго як *«чалавека недальнабачнага»*, але *«задаецца, і ў ім можа прачнуцца дух каталіцкай веры»*. Аляксандр Ельскі характарызываў Раву як *«чалавека вельмі пасрэднага, пасіўнага, persona grata, як гэта называлі ўлады»*. Тадэвуш Корзан згадваў анекдот пра старэчую недалужнасць прэлата, які быццам дрэмлючы падпісваўся «Равел Паўлін» (*Raweł Pawlin*). Звычайна ў кафедры ён сядзеў сярод ганаровых месцаў, у адной чорнай сутане, нават маразамі, рызыкуючы захварэць, але выстаўляючы на паказ зорку расійскага ордэна.

Гісторык царкоўных адносін Святога Стальца з Расіяй Адрыян Буду крытычна ацаніў Раву, *«стары саслабелы, пазбаўлены розуму і характару (starzec zgrzybiały, pozbawiony inteligencji i charakteru)»*.

Ігнат Легатовіч на пахаванне Равы напісаў эпітафію-эпіграму.

|  |
| --- |
| Тут ляжыць цела, што калісьці ў катэдры сядзела.
Дык у чым тут розніца мае быць?
У тым, што раней сядзела, а цяпер ляжыць… |

Зноскі
------

1. 1 2 3  Ельскі, 2002, заўв. 9
2. ↑  Boudou, 1928, p. 380-381
3. ↑  Valančius, 2003, p. 186
4. ↑  Valančius, 2003, p. 452
5. 1 2 3  Ельскі, 2002
6. ↑  Valančius, 2003, p. 20
7. ↑  Valančius, 2003, p. 398
8. 1 2  Boudou, 1928, p. 380
9. ↑  Boudou, 1928, p. 380: Notatka Siemaszki
10. ↑  Valančius, 2003, p. 356
11. 1 2  Макарэвіч, 2010, с. 128

Літаратура
----------

* *Boudou A.* Stolica Święta a Rosja. Stosunki dyplomatyczne między niemi w XIX stuleciu / tł. Z. Skowrońska. — Kraków, 1928. — Т. 1, 1814-1847.
* *Giżycki J. M.* Materyały do dziejów Akademii Połockiej i szkół od niej zależnych. — Kraków, 1905. — S. 258.
* *Valančius Motiejus.* Namų užrašai / Aldona Prašmantaitė. — Vilnius: Baltos lankos, 2003. — 933 с.
* *Ельскі А.* Нарысы па гісторыі Мінскай дыяцэзіі // *Наша Вера*. — 2002. — № 4.
* *Макарэвіч В.* Тадэвуш Корзан і яго Менск сярэдзіны XIX ст. // *ARCHE*. — 2010. — № 3 (90). — С. 110-156.(недаступная спасылка)

| ⛭Біскупы мінскія |
| --- |
| Біскупы | 
* Якуб Дадэрка
* Стэфан Пазняк (прэлат)
* Юзаф Камінскі (прэлат)
* Матэвуш Ліпскі
* Павел Рава (прэлат)
* Адам Вайткевіч
* Караль Недзялкоўскі (апостальскі адміністратар)
* Зыгмунт Лазінскі
* Баляслаў Слосканс (апостальскі адміністратар)
* Тадэвуш Кандрусевіч (апостальскі адміністратар)

 |
| Дапаможныя біскупы | 
* Жан Батыст Луі Масле
* Адрыян Галаўня

 |